b'\n_START_ARTICLE_\nRichard Llewellyn\n_START_PARAGRAPH_\nRichard David Vivian Llewellyn Lloyd, kirjailijanimi Richard Llewellyn (8. joulukuuta 1906 Hendon, Lontoo, Britannia \xe2\x80\x93 30. marraskuuta 1983), oli brittil\xc3\xa4inen prosaisti._NEWLINE_Llewellynin vanhemmat olivat walesilaisia. Vasta h\xc3\xa4nen kuolemansa j\xc3\xa4lkeen selvisi, ett\xc3\xa4 h\xc3\xa4nen v\xc3\xa4itteens\xc3\xa4, ett\xc3\xa4 h\xc3\xa4n olisi syntynyt St. Davidsissa L\xc3\xa4nsi-Walesissa, ei pit\xc3\xa4nyt paikkaansa, joskin h\xc3\xa4nen sukujuurensa olivat Walesissa. _NEWLINE_Monet h\xc3\xa4nen romaaninsa k\xc3\xa4sittelev\xc3\xa4t walesilaisia aiheita, kuten Vihre\xc3\xa4 oli laaksoni (How Green Was My Valley, 1939), joka sai kiitosta ulkomaita my\xc3\xb6ten ja josta tehtiin maineikas elokuva Vihre\xc3\xa4 oli laaksoni. Teos kuvaa etel\xc3\xa4walesilaista el\xc3\xa4m\xc3\xa4\xc3\xa4 hiilikaivosyhteis\xc3\xb6ss\xc3\xa4, jossa Llewellyn vietti jonkin aikaa isois\xc3\xa4ns\xc3\xa4 luona. Sille syntyi kolme jatko-osaa.  _NEWLINE_H\xc3\xa4n vietti kiertelev\xc3\xa4\xc3\xa4 el\xc3\xa4m\xc3\xa4\xc3\xa4 ja matkusteli koko ik\xc3\xa4ns\xc3\xa4 laajalti. Ennen toista maailmansotaa h\xc3\xa4n ty\xc3\xb6skenteli hotelleissa, kirjoitti n\xc3\xa4ytelm\xc3\xa4n, oli ty\xc3\xb6ss\xc3\xa4 hiilikaivoksessa ja kirjoitti tunnetuimman teoksensa. Sodan j\xc3\xa4lkeen h\xc3\xa4n ty\xc3\xb6skenteli toimittajana ja kirjoitti muun muassa N\xc3\xbcrnbergin oikeudenk\xc3\xa4ynnist\xc3\xa4, ja sen j\xc3\xa4lkeen MGM:n k\xc3\xa4sikirjoittajana. Vanhoilla p\xc3\xa4ivill\xc3\xa4\xc3\xa4n h\xc3\xa4n asui Eilatissa Israelissa._NEWLINE_H\xc3\xa4nen teoksissaan toistuvasti esiintyv\xc3\xa4 henkil\xc3\xb6 on uuden henkil\xc3\xb6llisyyden omaksuva henkil\xc3\xb6, joka siirtyy vieraaseen kulttuuriin. Useissa teoksissa esiintyy vakoilijaseikkailija Edmund Trothe._NEWLINE_Llewellyn avioitui kahdesti. H\xc3\xa4nen ensimm\xc3\xa4inen vaimonsa oli Nona Sonstenby, (1952\xe2\x80\x931968), ja toisen kerran h\xc3\xa4n avioitui 1974 Susan Heimannin kanssa.'